मेडिकल शिक्षामा वीरगंजलाई विश्वभर चिनाउन सक्यौं : अन्सारी
वीरगंज नेसनल मेडिकल कलेज तथा शिक्षण अस्पतालले वीरगंजलाई देश-विदेशमा चिनाउन र कुनै बेला प्रख्यात पर्यटीय स्थलसमेत बन्न सकेको अस्पालका अध्यक्ष डा. जैनुदिन अन्सारीले बताएका छन् । स्वास्थ शिक्षामा वीरगंज र समग्र देशलाई नै अन्तराष्ट्रिय स्तरमा चिनाउने यो नै पहिलो संस्था भएको उनको दाबी छ ।
काठमाडौँ — वीरगंज नेसनल मेडिकल कलेज तथा शिक्षण अस्पतालले वीरगंजलाई देश-विदेशमा चिनाउन र कुनै बेला प्रख्यात पर्यटीय स्थलसमेत बन्न सकेको अस्पालका अध्यक्ष डा. जैनुदिन अन्सारीले बताएका छन् । स्वास्थ शिक्षामा वीरगंज र समग्र देशलाई नै अन्तराष्ट्रिय स्तरमा चिनाउने यो नै पहिलो संस्था भएको उनको दाबी छ । शनिबार कान्तिपुर मिडिया ग्रुपले आयोजना गरेको ‘वीरगंजको वाणी’ कार्यक्रमको दोस्रो सत्र 'वीरगञ्जको विरासत' मा बोल्दै डा. अन्सारीले एकताका वीरगंज मेडिकल कलेजमा युरोप र अमेरिकाका विद्यार्थीहरूको समेत आकर्षण गरेको बताए । '‍बीचमा सरकारले विदेशी विद्यार्थी लिन बन्द गरेको थियो, अब फेरि सुरु गरेको छ,' उनले भने, 'अब फेरि यहाँका होटलहरू समेत पहिलाजस्तै चल्नेछन् ।' आफूहरूको कलेज वीरगंज सरकारलाई सबैभन्दा धेरै कर दिएर आर्थिक सहयोग गर्ने संस्था रहेको अन्सारीले बताए । योसँगै वीरगंजका २ हजारजनालाई प्रत्यक्ष र ५ हजारलाई परोक्ष रुपमा रोजगारी दिइरहेको उनको भनाइ थियो । 'स्वास्थ सेवामा वीरगंजलाई सबै किसिमका सेवा सरल, सुलभ र सस्तोमा उपलब्ध गराउन सकेका छौं,' उनले भने, 'डाक्टर, नर्स, सर्जन, प्राविधिक जनशक्ती उत्पादन गरेर गुणस्तरीय र सुलभ स्वास्थ सेवा दिइरहेका छौं ।'डा. अन्सारीले २०४२ सालमा पहिलोपटक वीरगंजमा काम गर्न जाँदा त्यो बेला त्यहाँ स्वाथकर्मीको संटक देखेपछि मेडिकल कलेज स्थापनाका लागि पहल गरेको स्मरण गरे । 'त्यो बेला डाक्टर, नर्स, सर्जन सबैको काम म एक्लैले गर्नुपर्यो,' उनले भने, 'मेडिकल कजेज भइदिए स्वास्थ जनशक्ती उत्पादन गर्न सकिन्थ्यो र त्यो देशका लागि पनि राम्रो काम हुन्छ भन्ने लाग्यो ।' वीरगंजबाट चुनाव जितेका कृष्णप्रसाद भट्टराईलाई यसबारे प्रस्ताव राख्दा उनले सहयोग गरेपछि कलेज स्थापना गर्न सकेको डा.अन्सारीले जानकारी दिए । 